ข้อกำหนด บริษัท ปตท
ข้อกำหนด
บริษัท ปตท. จำกัด (มหาชน)
ว่าด้วย
การปฏิบัติงานในการเปิดเผยข้อมูลข่าวสาร
พ.ศ.
๒๕๔๔
--------------

 เพื่อให้การปฏิบัติงานของ
บริษัท ปตท. จำกัด (มหาชน) ตามพระราชบัญญัติ
ข้อมูลข่าวสารของราชการ พ.ศ. ๒๕๔๐
เป็นไปโดยมีระบบและมีประสิทธิภาพกรรมการผู้จัดการ
ใหญ่จึงออกข้อกำหนดไว้ ดังต่อไปนี้

 ข้อ
๑ ข้อกำหนดนี้เรียกว่า
"ข้อกำหนด บริษัท ปตท. จำกัด (มหาชน) ว่าด้วย
การปฏิบัติงานในการเปิดเผยข้อมูลข่าวสาร พ.ศ. ๒๕๔๔"

 ข้อ
๒
ข้อกำหนดนี้ให้ใช้บังคับตั้งแต่วันที่ประกาศเป็นต้นไป

 ข้อ
๓ ในข้อกำหนดนี้
 "ปตท."
หมายความว่า บริษัท ปตท. จำกัด (มหาชน)
 "สำนักงานใหญ่"
หมายความว่า สำนักงานใหญ่ ตามการจัดแบ่งส่วนงานของ 
บริษัท ปตท. จำกัด (มหาชน)
 "กลุ่มธุรกิจ"
หมายความว่า กลุ่มธุรกิจน้ำมัน กลุ่มธุรกิจก๊าซธรรมชาติ หรือกลุ่ม
ธุรกิจปิโตรเคมีและการกลั่น ตามการจัดแบ่งส่วนงานของบริษัท
ปตท. จำกัด (มหาชน)

 ข้อ
๔ ให้ทุกหน่วยงานของบริษัท ปตท.
จำกัด (มหาชน) มีหน้าที่ในการปฏิบัติ
ตามพระราชบัญญัติข้อมูลข่าวสารของราชการ พ.ศ. ๒๕๔๐

 ข้อ
๕ ให้สำนักกรรมการผู้จัดการใหญ่เป็นศูนย์กลางสำหรับสำนักงานใหญ่และ
สำนักรองกรรมการผู้จัดการใหญ่กลุ่มธุรกิจเป็นศูนย์กลางสำหรับกลุ่มธุรกิจมีหน้าที่รับผิดชอบใน
การรวบรวมข้อมูลข่าวสารในความรับผิดชอบของตน
เพื่อปฏิบัติตามพระราชบัญญัติข้อมูลข่าวสาร
ของราชการ พ.ศ. ๒๕๔๐ โดยให้หน่วยงานอื่น ๆ
มีหน้าที่ให้ความร่วมมือแก่สำนักกรรมการผู้จัด
การใหญ่และสำนักรองกรรมการผู้จัดการใหญ่กลุ่มธุรกิจในการดำเนินการดังกล่าว

 ข้อ
๖
ให้สำนักกรรมการผู้จัดการใหญ่เป็นผู้รวบรวมข้อมูลข่าวสารตามมาตรา 
๗ แห่งพระราชบัญญัติข้อมูลข่าวสารของราชการ พ.ศ. ๒๕๔๐
เพื่อส่งหรือจัดการให้มีการส่งไป
ลงพิมพ์ในราชกิจจานุเบกษา

 ข้อ
๗
ให้ฝ่ายประชาสัมพันธ์เป็นศูนย์กลางดูแลการให้ข้อมูลประชาชนผู้มาขอ
ตรวจดูหรือขอสำเนา
โดยมีหน้าที่จัดให้มีข้อมูลข่าวสารตามมาตรา ๙ และเป็นผู้ประสานงานกับ
หน่วยงานที่เป็นศูนย์กลางตามข้อ ๕ ของข้อกำหนดนี้สำหรับข้อมูลอื่นนอกจากที่ได้จัดไว้แล้ว
เพื่ออำนวยความสะดวกให้กับประชาชนดังกล่าวและให้จัดทำรายงานผลการเปิดเผยข้อมูลข่าวสาร
ทุกไตรมาส

 ข้อ
๘ ให้ส่วนข้อมูลธุรกิจ
สังกัดผู้ช่วยกรรมการผู้จัดการใหญ่แผนและกลยุทธ์
องค์กร เป็นหน่วยประสานการดำเนินงานและรายการติดตามผล
เพื่อให้การปฏิบัติงานของ ปตท. 
เป็นไปตามพระราชบัญญัติข้อมูลข่าวสารของราชการ พ.ศ. ๒๕๔๐

 ข้อ
๙
เมื่อประชาชนมาขอตรวจดูหรือขอสำเนาข้อมูลข่าวสาร หากมิใช่ข้อมูล
ข่าวสารที่ประกาศในราชกิจจานุเบกษา
ให้ผู้บังคับบัญชาหน่วยงานตั้งแต่ระดับส่วนขึ้นไปเป็น
เจ้าของข้อมูลนั้น
เป็นผู้พิจารณาอนุมัติและดำเนินการตามพระราชบัญญัติข้อมูลข่าวสารของ
ราชการ พ.ศ. ๒๕๔๐

 ข้อ
๑๐ ในกรณีผู้มีหน้าที่ตามข้อ ๘
ของข้อกำหนดนี้ไม่อาจวินิจฉัยได้ว่าข้อมูล
ข่าวสารที่ประชาชนขอตรวจดูหรือขอสำเนาจะเป็นข้อมูลข่าวสารที่ให้ประชาชน
เข้าตรวจดูหรือ
ขอสำเนาตามพระราชบัญญัติข้อมูลข่าวสาร พ.ศ. ๒๕๔๐ ได้หรือไม่
ให้เสนอรองกรรมการผู้จัดการ
ใหญ่กลยุทธ์และพัฒนาองค์กรพิจารณาสำหรับสำนักงานใหญ่และเสนอรองกรรมการผู้จัดการใหญ่
กลุ่มธุรกิจพิจารณาสำหรับกลุ่มธุรกิจ

 ข้อ
๑๑ ในกรณีที่รองกรรมการผู้จัดการใหญ่กลยุทธ์และพัฒนาองค์กร
หรือ
รองกรรมการผู้จัดการใหญ่กลุ่มธุรกิจ
มีปัญหาในการพิจารณาตามข้อ ๙ ของข้อกำหนดนี้ ให้เสนอ
สำนักกฎหมายเพื่อพิจารณา

 ข้อ
๑๒
ให้รองกรรมการผู้จัดการใหญ่กลยุทธ์และพัฒนาองค์กร รักษาการตาม
ข้อกำหนดนี้ให้มีอำนาจในการออกคำสั่งเพื่อปฏิบัติการให้เป็นไปตามข้อกำหนดนี้
รวมทั้งให้มี
อำนาจวินิจฉัยชี้ขาดปัญหาที่เกิดขึ้นจากการปฏิบัติตามข้อกำหนดนี้

 ประกาศ
ณ วันที่ ๑๔ ธันวาคม พ.ศ. ๒๕๔๔
 
วิเศษ จูภิบาล
  กรรมการผู้จัดการใหญ่

[รก.๒๕๔๕/พ๖ง/๑๑/๒๓ มกราคม ๒๕๔๕]
 พรพิมล/พิมพ์
 ๒๔
มิ.ย ๒๕๔๕
 B+A(C)